b"\n_START_ARTICLE_\nMarc Clodi Pupi\xc3\xa8 M\xc3\xa0xim\n_START_SECTION_\nOr\xc3\xadgens\n_START_PARAGRAPH_\nA la Hist\xc3\xb2ria Augusta, una obra de dubtosa fiabilitat, es descriu a Pupi\xc3\xa8 coma a un exemple d'home que havia progressat en el cursus honorum gr\xc3\xa0cies als seus \xc3\xa8xits militars. En aquest llibre es diu que era el fill d'un ferrer, i fou adoptat per una dona de nom Pescennia Marcellina, llavors va comen\xc3\xa7ar la seva carrera com a centuri\xc3\xb3, passant despr\xc3\xa9s a ser trib\xc3\xba militar i m\xc3\xa9s tard pretor. En realitat formava part d'una fam\xc3\xadlia aristocr\xc3\xa0tica, tot i que no massa important i possiblement bastant recent. Procedent de la ciutat etrusca de Volterra, s'ha especulat que Pupi\xc3\xa8 era el fill de Marc Pupi\xc3\xa8 M\xc3\xa0xim, un senador que fou el primer membre de la seva fam\xc3\xadlia en formar part del senat, i que va ser l'esp\xc3\xb2s de Cl\xc3\xb2dia Pulcra.\n_START_SECTION_\nCarrera militar i pol\xc3\xadtica\n_START_PARAGRAPH_\nLa carrera de Pupi\xc3\xa8 va ser impressionant, va servir en diferents destinacions importants durant el regnat de la Dinastia Severa, a finals del segle II i comen\xc3\xa7aments del III. Entre els c\xc3\xa0rrecs que va tenir est\xc3\xa0 el de proc\xc3\xb2nsol de les prov\xc3\xadncies de Bit\xc3\xadnia, Acaia i G\xc3\xa0l\xc2\xb7lia Narbonensis. Despr\xc3\xa9s va ser llegat imperial en una de les prov\xc3\xadncies de Germ\xc3\xa0nia, probablement despr\xc3\xa9s del seu c\xc3\xa0rrec com a c\xc3\xb2nsol sufecte cap a l'any 207. Durant la seva \xc3\xa8poca de governador, va ser bastant popular i va aconseguir vict\xc3\xb2ries contra els s\xc3\xa0rmates i les tribus germ\xc3\xa0niques._NEWLINE_El 234, durant els darrers anys del regnat de Severus Alexander\xe2\x80\x99s reign, va tornar a ser nomenat c\xc3\xb2nsol. Aquell mateix any va ser prefecte urb\xc3\xa0 de Roma i es va guanyar reputaci\xc3\xb3 d'home estricte fins al punt que va ser poc estimat per la multitud ciutadana.\n_START_SECTION_\nRegnat\n_START_PARAGRAPH_\nQuan es va saber la mort de Gordi\xc3\xa0 I i Gordi\xc3\xa0 II (238) i que Maxim\xc3\xad el Traci avan\xc3\xa7ava cap a It\xc3\xa0lia al front d'un fort ex\xc3\xa8rcit, fou nomenat pel senat juntament amb el senador D\xc3\xa8cim Celi Balb\xc3\xad, el qual com a reputat home d'estat es quedaria a Roma per dirigir l'administraci\xc3\xb3, i Pupi\xc3\xa8, com a reputat general, aniria contra Maxim\xc3\xad per combatre sobre el terreny (vers l'abril del 238). Aquesta decisi\xc3\xb3 no va tenir el suport popular i van esclatar aldarulls, que no van parar fins que es va proclamar com a C\xc3\xa8sar a un n\xc3\xa9t de Gordi\xc3\xa0, d'uns 13 anys (Gordi\xc3\xa0 III)._NEWLINE_Pupi\xc3\xa8 va poder sortir en direcci\xc3\xb3 a Aquileia contra Maxim\xc3\xad i pel cam\xc3\xad va reclutar tropes formades per germ\xc3\xa0nics que havien estat al seu servei anteriorment. A Roma van tornar a esclatar lluites civils entre el poble d'un costat i els pretorians que feien costat a Maxim\xc3\xad, de l'altre. El poble va assaltar el camp dels pretorians i foren rodejats i es va tallar el subministrament d'aigua; els intents de sortida no van reeixir i una part de la ciutat va patir els efectes de la lluita i fou destru\xc3\xafda pel foc. Quan a l'abril o maig Maxim\xc3\xad fou derrotat, les seves forces i les de Pupi\xc3\xa8 es van unir i el poble rom\xc3\xa0 va acollir la unitat amb joia._NEWLINE_Per\xc3\xb2 aix\xc3\xb2 fou de curta volada, Balb\xc3\xad va comen\xc3\xa7ar a malfiar de Pupi\xc3\xa8, pensava que els germ\xc3\xa0nics reclutats per Pupi\xc3\xa8 que ara formaven part de la gu\xc3\xa0rdia pretoriana actuarien contra ell i van acabar vivint en parts separades del palau. A m\xc3\xa9s l'odi entre pretorians i el poble no es va extingir; els pretorians no acceptaven el poder establert pel senat i volien un emperador triat per ells, i el poble no perdonava l'actuaci\xc3\xb3 dels pretorians. Un dia que se celebraven els jocs capitolins, es va produir un cop d'estat: un fort cos de soldats es va obrir pas cap a palau, va agafar a Balb\xc3\xad i Pupi\xc3\xa8 i els va matar despr\xc3\xa9s de torturar-los (vers maig del 238)."